РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/433-21

1. новембар 2021. године

Б е о г р а д

З А П И С Н И К

27. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 26. ОКТОБРА 2021. ГОДИНЕ

Седница је почела у 13,00 часова.

Седницом је председавала Сандра Божић, председник Одбора.

Седници су присуствовали: проф. др Марко Атлагић, Александар Чортић, мр Јадранка Јовановић, Снежана Пауновић, Розалија Екрес и Жељко Томић, чланови Одбора.

Седници су присуствовали: Ивана Поповић (Сандра Божић), Иван Рибаћ (Вук Мирчетић), Ана Миљанић (Лав Григорије Пајкић), Љубомир Марић (Јован Колунџија), Небојша Бакарец, Зоран Томић (мр Јадранка Јовановић), Бојан Торбица (Милош Терзић), Милица Дачић (Милица Обрадовић) и Јелена Михаиловић (Снежана Пауновић), заменици чланова Одбора.

Седници нису присуствовали: Милена Поповић, Мира Петровић и Наташа Михаиловић Вацић, као ни њихови заменици.

Поред чланова Одбора седници је присуствовала Данијела Ванушић, помоћник министра за културно наслеђе и дигитализацију.

На предлог председавајућег, чланови Одбора су, једногласно (13 за) усвојили следећи

Д н е в н и р е д

1. Разматрање Информације о раду Министарства културе и информисања за период мај - јул 2021. године;
2. Одлучивање о покретању поступка за предлагање кандидата за члана Савета Регулаторног тела за електронске медије које предлажу универзитети акредитовани у Републици Србији;
3. Одлучивање о покретању поступка за предлагање кандидата за члана Савета Регулаторног тела за електронске медије које предлажу удружења чији су циљеви остваривање слободе изражавања и заштита деце.

ПРВА ТАЧКА ДНЕВНОГ РЕДА: Разматрање Информације о раду Министарства културе и информисања за период мај - јул 2021. године

У уводним напоменама председник Одбора Сандра Божић обавестила је чланове Одбора да је чланом 229. Пословника Народне скупштине прописано да министар информише надлежни одбор Народне скупштине о раду министарства једном у три месеца.

Данијела Ванушић, помоћник министра за културно наслеђе и дигитализацију, на почетку излагања упознала је чланове Одбора са законодавним и нормативним активностима, у вези којих је Министарство културе и информсиања одржало две јавне расправе у извештајном периоду.

С тим у вези, истакла је да се прва јавна расправа односила на Нацрт Закона о културном наслеђу, у оквиру које су одржана четири округла стола и то: у Београду, Нишу, Крагујевцу и Новом Саду, док је друга јавна расправа одржана поводом припреме Нацрта закона о очувању културног и историјског наслеђа Светог манастира Хиландар.

Такође, напоменула је и то да је на предлог Министарства, Народна скупштина донела Закон о изменама и допунама Закона о оснивању Музеја жртава геноцида и Закон о изменама и допунама Закона о култури.

Када је реч о Закону о изменама и допунама Закона о култури, навела је да је важно напоменути да је овим законом значајно унапређена делатност културе, утврђен нови начин избора чланова Националног савета за културу, као и дефинисан нови састав овог тела које сада броји 11 чланова, са циљем побољшања њихове активности. Додала је и то да је Предлог чланова Националног савета за културу упућен Народној скупштини.

У наставку свог излагања, поред основних конкурса који су спроводени у извештајном периоду, напоменула је да су се сви сектори, заједно са Сектором за савремено стваралаштво, Сектором за заштиту културног наслеђа и дигитализацију, Сектором за информисање и медијије, као и Сектором за међународну односе и европске интеграције у области културе, бавили склапањем уговора, додељивањем средстава за изабране пројекте на конкурсима, као и расписивању нових конкурса. Посебно је истакла расписивање чак пет конкурса од стране Сектора за међународне односе и европске интеграције у области културе, поред којих су још два конкурса у припреми.

Такође, подсетила је да је 20. маја 2021. године, Народна скупштина донела Закон о обнови културно – историјског наслеђа и подстицања развоја Сремских Карловаца и тим поводом је 23. јула образован Одбор за обнову и развој Сремских Карловаца, чији је задатак праћење остваривања програма обнове и развоја Сремских Карловаца.

Навела је да је на место председника Одбора именована Маја Гојковић, министар културе и информисања, док је на место заменика председника именован Игор Мировић, председник Покрајинске владе. Такође је напоменула да је Одбор одржан први састанак у Сремским Карловцима, где су дефинисани даљи кораци који ће се предузимати у циљу обнове и подстицаја развоја Сремских Карловаца.

Упознала је чланове Одбора са пројектним активностима, и уједно указала на значајан пројекат „Дворци Србије“ који је покренут у циљу заштите културног наслеђа наше земље.

У дискусији су учествовали: Сандра Божић, Ивана Поповић и Данијела Ванушић.

Сандра Божић се захвалила на исцрпном излагању и похвалила бројне активности које је Министарство на челу са министром Мајом Гојковић спровело у извештајном периоду.

Ивана Поповић похвалила је веома примећен рад Министарства културе и информисања у претходном периоду.

Посебно је пренела задовољство председника јединица локалних самоуправа, као и директора и директорки туристичких организација на помоћи коју им је Министарство пружило. Овом приликом указала је на проблем који се односи на поштовање рокова саме реализације одређених пројеката на пољу дефинисања власништва одређених предмета реновирања.

Навела је да проблем настаје приликом регулисања статуса туристичких организација у Катастру, односно у оквиру припреме документације за учествовање на пројекту „Градови у фокусу“, због чега је и поставила питање како Министарство може пружити помоћ поводом наведеног.

Данијела Ванушић је истакла да су имовинско - правна питања кључна када се ради о реализацији пројекта.

С тим у вези, нагласила је да се Министарство већ неколико година уназад труди да све комисије као приоритет сагледавања пројеката и идеја проверавају и имовински статус, из разлога што приликом реализације пројекта долази до застоја када се накнадно установи проблем настао на катарстарким парцелама, због чега ће у договору са Министарством финансија уговори за пројекте који из објективних разлога нису реализовани бити анексирани.

Одбор је, већином гласова (12 за, jедан члан није гласао), прихватио Информацију о раду Министарства културе и информисања за период мај - јул 2021. године.

ДРУГА ТАЧКА ДНЕВНОГ РЕДА: Одлучивање о покретању поступка за предлагање кандидата за члана Савета Регулаторног тела за електронске медије које предлажу универзитети акредитовани у Републици Србији

Председник Одбора обавестила је чланове Одбора да заменику председника Савета Регулаторног тела за електронске медије, Горану Петровићу, који је изабран Одлуком Народне скупштине 27. децембра 2016. године мандат истиче 31. марта 2022. године, сагласно члану 15. став 1. тачка 1) Закона.

Истакла је да је чланом 9. став 1. тачка 3) Закона о електронским медијима, прописано да овлашћење и дужност да предлаже члана Савета Регулатора имају универзитети акредитовани у Републици Србији, заједничким договором.

Навела је и то да је чланом 10. Закона прописано да надлежна служба Народне скупштине објављује јавни позив најкасније шест месеци пре престанка мандата члана Савета Регулатора.

Имајући наведено у виду, напоменула је да је неопходно да Одбор покрене поступак предлагања кандидата за овог овлашћеног предлагача.

Указала је на то да је поступак предлагања чланова Савета Регулаторног тела за електронске медије регулисан чл. 10. и 11. Закона о електронским медијима.

Нагласила је да се члан Савета Регулатора бира из реда угледних стручњака из области које су од значаја за обављање послова из надлежности Савета Регулатора (медијски стручњаци, економисти, правници, инжењери телекомуникација и сл.), на период од пет година и да може бити поново биран највише још једном.

С тим у вези додала је да је члан Савета функционер у смислу у коме се уређује сукоб интереса при вршењу јавних функција, као и то да може бити само лице које има високо образовање, које је држављанин Републике Србије и има пребивалиште на територији Републике Србије.

Није било дискусије.

Одбор је, већином гласова (12 за, један члан није гласао), донео Одлуку о покретању поступка за предлагање кандидата за чланове Савета Регулаторног тела за електронске медије које предлажу универзитети акредитовани у Републици Србији, у предложеном тексту.

ТРЕЋА ТАЧКА ДНЕВНОГ РЕДА: Одлучивање о покретању поступка за предлагање кандидата за члана Савета Регулаторног тела за електронске медије које предлажу удружења чији су циљеви остваривање слободе изражавања и заштита деце

Председник Одбора упознала је чланове Одбора са чињеницом да члану Савета Регулаторног тела за електронске медије, Радоју Кујовићу, који је изабран Одлуком Народне скупштине 27. децембра 2016. године мандат истиче 27. децембра 2021. године, сагласно члану 15. став 1. тачка 1) Закона.

Такође, додала је да чланом 9. став 1. тачка 6) Закона о електронским медијима, прописано да овлашћење и дужност да предложе члана Савета Регулатора имају удружења чији су циљеви остваривање слободе изражавања и заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године, заједничким договором.

Истакла је да је чланом 10. Закона прописано да надлежна служба Народне скупштине објављује јавни позив најкасније шест месеци пре престанка мандата члана Савета Регулатора.

Имајући наведено у виду, напоменула је да је неопходно да Одбор покрене поступак предлагања кандидата и за овог овлашћеног предлагача.

Није било дискусије.

Одбор је једногласно (13 за), донео Одлуку о покретању поступка за предлагање кандидата за чланове Савета Регулаторног тела за електронске медије које предлажу удружења чији су циљеви остваривање слободе изражавања и заштита деце, у предложеном тексту.

Одбор је, једногласно (13 за), утврдио текст Јавног позива за предлагање кандидата за избор члана Савета Регулаторног тела за електронске медије, у предложеном тексту.

Председник Одбора је обавестила све присутне да ће Јавни позив, у складу са чланом 10. Закона о електронским медијима, бити објављен у „Службеном гласнику Републике Србије“, дневном листу „Политика“ као и на интернет страници Народне скупштине.

Седница је завршена у 13,25 часова.

СЕКРЕТАР ПРЕДСЕДНИК

Дана Гак Сандра Божић